มาร์ค ขอ ป.ป.ช. สอบตรงไปตรงมา ปมนาฬิกาเพื่อน-แหวนเพชรแม่ บิ๊กป้อม
อภิสิทธิ์ ขอ บิ๊กกุ่ย ตรงไปตรงมา ปมสอบแหวนเพชร-นาฬิกาหรู บิ๊กป้อม แนะว่าที่ กกต.ยึดหลักสุจริตเที่ยงธรรมรับฟังเหตุผล ให้ระวังรับมือสื่อสังคมออนไลน์ เปิดกว้างการมีส่วนร่วม ขอศาลเปิดผลโหวต กกต.หวั่นมีปัญหาตามมาภายหลัง ยัน ปชป.ส่งข้อมูลฐานสมาชิกพรรคทันตามกฎหมายกำหนด,เมื่อวันที่ 12 ธ.ค.60 ที่พรรคประชาธิปัตย์ นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงการทำหน้าที่ของคณะกรรมการป้องกันและปราบปรามการทุจริตแห่งชาติ (ป.ป.ช.) ในการตรวจสอบแหวนเพชรและนาฬิกาหรูของ พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ว่า ทราบว่า ป.ป.ช.ทำหนังสือขอให้ พล.อ.ประวิตร ชี้แจงแล้ว ก็ต้องรอให้ พล.อ.ประวิตร ชี้แจงก่อน ซึ่ง ป.ป.ช.ต้องมีความโปร่งใสในการพิจารณา จะวินิจฉัยอย่างไรต้องมีเหตุผล และข้อเท็จจริงรองรับ คงไปคิดล่วงหน้าไม่ได้ว่า ป.ป.ช.จะทำอย่างนั้นอย่างนี้ ต้องรอให้ ป.ป.ช.ตรวจสอบก่อน แล้วค่อยมาดูว่าการทำหน้าที่ของเขามีปัญหาหรือไม่,ส่วนกรณีที่มีการตั้งข้อสังเกตถึงสายสัมพันธ์ระหว่าง พล.อ.วัชรพล ประสารราชกิจ ประธาน ป.ป.ช.ที่มีความใกล้ชิดกับ พล.อ.ประวิตร ว่า อาจทำให้การตรวจสอบไม่ได้รับความเชื่อถือนั้น ตนเห็นว่าผู้ที่ดำรงตำแหน่งต้องทำหน้าที่ตรงไปตรงมา ถ้าไปเอื้อประโยชน์ให้ใครตัวเองจะมีปัญหาในภายหลัง,นายอภิสิทธิ์ กล่าวถึงว่าที่คณะกรรมการการเลือกตั้ง (กกต.) ที่ได้รับการสรรหาแล้ว อยู่ระหว่างรอ สนช.พิจารณาคุณสมบัติให้ความเห็นชอบว่า ตนคงไม่วิจารณ์เรื่องตัวบุคคล เพราะมีคุณสมบัติลักษณะต้องห้ามตามกฎหมายกำหนด และผ่านขั้นตอนของกระบวนการสรรหามาแล้ว แต่อยากเน้นย้ำความสำคัญของภารกิจของ กกต.ที่จะต้องทำให้การเลือกตั้งเป็นไปอย่างสุจริตเที่ยงธรรม ซึ่งหากไม่มีในเรื่องนี้ การเมืองที่เราหวังจะปฏิรูป ก็คงไม่สามารถทำให้เกิดขึ้นได้ ดังนั้น กกต.ใหม่จะต้องทำงานโดยยึดหลักความสุจริตเที่ยงธรรมเป็นที่ตั้ง และต้องพยายามรับฟัง และเปิดโอกาสให้ฝ่ายต่างๆ มีส่วนร่วม จะช่วยแบ่งเบาภาระ และจะช่วยทำให้มุมมองของ กกต.ครบถ้วนมากขึ้น เพราะในภาวะปัจจุบันนี้ กกต.ชุดใหม่จะมีภารกิจที่หนักเป็นพิเศษ โดยต้องเริ่มต้นและปรับตัวกับกฎหมายใหม่ และในหนึ่งปีนี้จะมีงานหนักทั้งการเลือกตั้งระดับชาติและระดับท้องถิ่น จึงอยากให้ทุกคนมีความพร้อมที่จะต้องเผชิญกับภารกิจที่หนักหน่วงนี้,นายอภิสิทธิ์ กล่าวต่อว่า ถ้าขาดการมีส่วนร่วม ถ้ายึดแต่ตัวกฎระเบียบที่ทำกันขึ้นมาเอง หลายครั้งจะพบว่าจะไม่สามารถเข้าไปจัดการกับปัญหาจริงๆ ที่เกิดขึ้นได้ เพราะฉะนั้นอยากให้หาช่องทางในการที่จะดึงฝ่ายต่างๆ ในสังคมมาช่วยและมีส่วนร่วมด้วยถ้าอยากให้ กกต.ใหม่ ทำงานโดยดูแนวโน้มความเปลี่ยแปลงในโลก เพราะการเลือกตั้งในหลายประเทศในช่วงปีที่ผ่านมานั้น ปัญหาใหญ่ที่สุดกลายเป็นปัญหาการกระทำความผิดเกี่ยวกับระบบคอมพิวเตอร์ ทั้งข้อมูลเท็จ การจารกรรมข้อมูลและเรื่องอื่นๆ  ซึ่งจะเป็นเรื่องใหม่มาก และคิดว่าการเลือกตั้งครั้งนี้ จะเป็นครั้งแรกที่สื่อสารทางอินเทอร์เน็ตจะมีอิทธิพลมากกว่าสื่ออื่นๆ ในประวัติศาสตร์ของการเลือกตั้งของไทย จึงอยากให้เตรียมความพร้อมในส่วนนี้ เพราะหลายครั้งเราจะมองอดีตและดูปัญหาในอดีต แต่ตอนนี้ต้องมองไปข้างหน้าและคาดการณ์ว่าจะมีลักษณะไหนในอนาคต ดังนั้นเป็นเรื่องที่ดีที่มีคนที่มีประสบการณ์และมีความเข้าใจในเรื่องนี้ได้รับการสรรหาเข้าไป,นายอภิสิทธิ์ กล่าวถึงกรณีที่มีข้อท้วงติงถึงกระบวนการคัดเลือกผู้ที่สมควรได้เป็น  กกต.จากการประชุมใหญ่ศาลฎีกาว่า อาจขัดกฎหมาย เนื่องจากไม่ได้เป็นการลงคะแนนโดยเปิดเผยว่า ตามกฎหมายระบุให้เป็นการลงคะแนนโดยเปิดเผย ถ้าทางศาลเปิดเผยได้ว่าใครลงคะแนนให้ใครก็ไม่มีปัญหา เพราะทุกคนต้องปฏิบัติตามกฎหมาย ซึ่งหลักของคำว่าเปิดเผยคือต้องทราบว่าใครลงคะแนนให้ใครไม่ใช่เพียงแค่ว่าเดินไปหย่อนบัตรลงคะแนนแล้วคือการลงคะแนนแบบเปิดเผย เพราะการลงคะแนนโดยวิธีหย่อนบัตรที่เราไปเลือกตั้งรัฐธรรมนูญก็เขียนไว้ว่าเป็นการลงคะแนนลับ แต่ถ้าศาลบอกว่าเปิดเผยได้เพราะบัตรบ่งบอกว่าผู้พิพากษาแต่ละท่านลงคะแนนให้ใครแล้วเปิดเผยออกมาก็ไม่น่าจะมีปัญหาอะไร เช่นเดียวกับการลงคะแนนในสภาที่ใช้วิธีการกดปุ่ม ขณะนั้นก็ไม่ทราบว่าใครลงคะแนนให้ใคร แต่สามารถตรวจสอบได้จากบันทึกการลงคะแนน จึงเรียกว่าเป็นการลงคะแนนโดยเปิดเผย อย่างไรก็ตามต้องดูกฎหมายให้รอบคอบเพราะถ้ามีปัญหาว่า สรรหาไม่ถูกต้องก็จะเป็นอุปสรรคต่อไปในวันข้างหน้า ผู้พิจารณาก็ต้องทำด้วยความถูกต้อง ถ้าจะต้องมีการลงคะแนนใหม่ก็ไม่น่าจะเป็นเรื่องยากอะไร,นอกจากนี้ นายอภิสิทธิ์ ยังกล่าวต่อถึงการปรับฐานข้อมูลสมาชิกของพรรคประชาธิปัตย์ ให้เป็นปัจจุบันตามกฎหมายพรรคการเมืองกำหนดว่า มั่นใจว่าจะมีฐานข้อมูลที่เป็นปัจจุบันส่งให้ กกต.ตามกรอบเวลาที่ พ.ร.ป.พรรคการเมืองกำหนด 90 วัน ซึ่งจะครบกำหนดในวันที่ 5 ม.ค.61 โดยเข้าใจว่านายทะเบียนพรรคการเมืองและหัวหน้าพรรคสามารถเซ็นได้ แต่ต้องดูถ้อยคำของกฎหมายอีกครั้งว่าต้องจัดประชุมใหญ่หรือไม่ หากมีปัญหาก็คงต้องขอขยายเวลาเพื่อรอการประชุม แต่ตอนนี้ยังไม่มีความจำเป็นต้องขอขยายเวลา โดยพรรคได้เตรียมทุกอย่างทั้งเรื่องข้อมูลสมาชิกพรรค ข้อบังคับพรรคและการจัดประชุมใหญ่ เมื่อมีการปลดล็อกก็สามารถเดินหน้าได้ทันที.
อภิสิทธิ์ ขอ บิ๊กกุ่ย ตรงไปตรงมา ปมสอบแหวนเพชร-นาฬิกาหรู บิ๊กป้อม แนะว่าที่ กกต.ยึดหลักสุจริตเที่ยงธรรมรับฟังเหตุผล ให้ระวังรับมือสื่อสังคมออนไลน์ เปิดกว้างการมีส่วนร่วม ขอศาลเปิดผลโหวต กกต.หวั่นมีปัญหาตามมาภายหลัง 
อภิสิทธิ์ เวชชาชีวะ,ประชาธิปัตย์,ปชป.,นาฬิกาหรูบิ๊กป้อม,ป.ป.ช.,ข่าวทั่วไป